U-I-442/06
Natisni
Opravilna št.:
U-I-442/06
Datum odločitve:
14. 12. 2006
ECLI:
ECLI:SI:USRS:2006:U.I.442.06
Akt:
Zakon o varnosti cestnega prometa (Uradni list RS, št. 25/06 – ur. p. b. in 105/06) (ZVCP), 1. odst. 233. čl.
Izrek:
Pobuda za začetek postopka za oceno ustavnosti prvega odstavka 233. člena Zakona o varnosti cestnega prometa (Uradni list RS, št. 25/06 – ur. p. b. in 105/06) se zavrže.
Evidenčni stavek:
Pobudnik ni izkazal pravnega interesa za izpodbijanje prvega odstavka 233. člena ZVCP-1, zato je Ustavno sodišče njegovo pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Miroslav Hudak, Vinica
Datum vloge:
27. 11. 2006
Vrsta odločitve:
sklep
Vrsta rešitve:
zavrženje
Dokument:
US26965
Dokument v PDF obliki:
U-I-442-06.pdf
100 KB
Prenesite datoteko
U-I-442/06-4
14. 12. 2006
SKLEP
Ustavno sodišče je v postopku za preizkus pobude Miroslava Hudaka iz Vinice na seji 14. decembra 2006
sklenilo:
Pobuda za začetek postopka za oceno ustavnosti prvega odstavka 233. člena Zakona o varnosti cestnega prometa (Uradni list RS, št. 25/06 – ur. p. b. in 105/06) se zavrže.
Obrazložitev
1. Pobudnik izpodbija prvi odstavek 233. člena Zakona o varnosti cestnega prometa (v nadaljevanju ZVCP-1), ki določa, da se v primeru, ko je prekršek zoper varnost cestnega prometa storjen z vozilom, pa ni mogoče ugotoviti, kdo je storilec, za prekršek kaznuje lastnik oziroma imetnik pravice uporabe vozila, razen če dokaže, da tega prekrška ni storil. Izpodbijana določba naj bi bila v neskladju z 22. členom in s četrto alinejo 29. člena Ustave. Predlaga, naj se do odločitve o pobudi zadrži izvrševanje sodbe Okrajnega sodišča v Črnomlju.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem. Morebitna ugoditev pobudi mora privesti do izboljšanja pobudnikovega položaja.
3. Pobudnik utemeljuje pravni interes s postopkom odločanja v postopku o prekršku pred Okrajnim sodiščem v Črnomlju št. PR 1004/2005. Postopek v tej zadevi je bil pravnomočno končan s sodbo Okrajnega sodišča v Črnomlju št. PR 1004/2005 z dne 25. 9. 2006. Razveljavitev zakona začne učinkovati naslednji dan po objavi odločbe o razveljavitvi (43. člen ZUstS). Po 44. členu ZUstS pa se zakon, ki ga je Ustavno sodišče razveljavilo, ne uporablja za razmerja, o katerih je bilo pravnomočno odločeno. Zato bi se pobudnikov pravni položaj z morebitno razveljavitvijo zakona izboljšal le, če njegov postopek še ne bi bil pravnomočno končan oziroma če bi imel pobudnik vloženo ustavno pritožbo zoper posamični akt, ki bi temeljil na razveljavljeni zakonski določbi. Pobudnik zoper sodbo Okrajnega sodišča, s katero je to odločilo o zahtevi za sodno varstvo, ni vložil ustavne pritožbe. Zato pobudnik ni izkazal pravnega interesa za izpodbijanje navedenih določb ZVCP-1 in je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, mag. Marija Krisper Kramberger, Milojka Modrijan, dr. Ciril Ribičič, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj